Il-pedament tas-sistema demokratiku fih, fuq kollox, il-prinċipju li l-Gvern huwa l-poter tal-pubbliku li jrid jiġi mħaddem fil-pubbliku. Li ma għandux ikun hemm atti li jsiru mill-amministrazzjoni li m'humiex miftuħa u magħrufa. Il-poter jiġi mħaddem favur dawk li vvutaw u eżerċitaw id-dritt tagħhom li jagħżlu min imexxihom. Min, għalhekk, jiġi fdat bit-tmexxija ta' poplu għandu d-dmir li jaġixxi fil-parametri tal-liġi, tal-istituzzjonijiet demokratiċi. Dan huwa dmir, u fl-istess ħin garanzija li dak li qiegħed isir qiegħed jassigura li s-sistema tibqa' taħdem u titħaddem kif għandha. Konvinzjoni falza Min jiġi elett fil-poter ma jsirx il-proprjetarju tiegħu. Jidħol biss bħala amministratur temporanju li għandu f'idejh il-futur soċjo-ekonomiku ta' poplu sħiħ. Ħafna jinħakmu mill-konvinzjoni falza li huma ser ikunu permanenti u li xejn ma huwa ser ineħħihom. Ma jagħrfux li kull leġislatura għandha arloġġ "bioloġiku" speċjali tagħha. Kif tidħol fis-siġġu jibda l- Jibda għaddej it-terminu qasir ta' ħames snin li fil-bidu jista' jidher twil, imma meta taqbeż ċertu snin ikun diġà wasal biex jispiċċa. Kunfidenza mal-poter Din il-linja politika twassal sabiex il-politiċi jwettqu dak li ma għandhomx iwettqu. Jimxu f'direzzjonijiet li minnhom faċli tinduna li r-rabta tagħhom mal-poter hija ikbar milli għandha tkun. Fejn il-ħsieb li wieħed irid jagħti rendikont politiku u jkun ukoll kapaċi jispjega għala ħa deċiżjoni u mhux oħra jintilef. Il-problema preżenti f'dawn il-gżejjer iddur ma' dan prinċipalment. Hawn wisq aġir li jidħol b'rasu u b'ġismu fil-linja tal-abbuż tal-poter politiku. Hemm wisq kunfidenza mal-poter u mal-ħsieb li ħadd ma huwa sejjer, għada pitgħada, jinduna b'dak li qiegħed isir ħażin illum. Dan huwa żbaljat u għandu bżonn jiġi kontrollat. Opinjoni furmata Il-figuri li ħarġu tul din il-ġimgħa minn Transparency International fir-rapport tagħha "Corruption Perception Index 2016" juru, u anzi jippruvaw iktar din il-linja politika bażata fuq l-abbuż u l-klijenteliżmu. Ikun żball jekk ma nieqfux u ma nirriflettux li, f'sena, pajjiżna niżel 'l isfel mis-37 skala għas-47 waħda. Kien hemm tibdil fil-pussess, però sa issa qatt ma kellna qabża daqshekk qawwija 'l isfel. Din l-istatistika fil-perċezzjoni, f'din l-opinjoni li ġiet iffurmata mill-poplu fuq dak li qiegħed jara u jmiss b'idejh m'għandhiex tgħaddi qisu ma hija xejn. Id-diversi każijiet li smajna bihom tul dawn l-aħħar erba' snin ta' din il-leġislatura ngħaqdu ma' dak li l-poplu qiegħed imiss miegħu. Il-bnedmin jindunaw, ferm iktar milli l-politiċi jaħsbu, ma' min isiru l-preferenzi u min jiggwadanja fuq ħaddieħor jew a skapitu tiegħu. L-effett ta' dan ir-rapport huwa, f'dan il-mument, doppju. L-ewwel, għax mhix perċezzjoni waħedha li kif nafu tista' tiġi minn ħafna fatturi, imma hawn għandek ukoll ir-realtà. It-tieni, għax l-immaġini ta' pajjiżna ser tiġi minsusa direttament. F'din il-linja mhux ħafna qed jindunaw kemm il-mument huwa delikat u wieħed irid jimxi b'attenzjoni. Ngħid dan għal numru ta' raġunijiet. L-ewwel għax is-settur ekonomiku tagħna jiddependi ħafna minn dak finanzjarju. Wieħed li tul dawn l-aħħar għoxrin sena nbena u ġie sostnut b'diversi miżuri li saħħewh u żammewh kompetitur tajjeb. Ninqabżu fit-trasparenza B'dak kollu li sar għandna suq li qiegħed jagħmel differenza għal din is-soċjetà. Mhux biss, imma sar determinanti bħal parti minn ġebla tax-xewka li daqshekk kemm kienet diffiċli biex tinbena, daqshekk ieħor faċli li tiġi żarmata. Il-linja internazzjonali sejra dejjem iktar lejn aktar trasparenza u garanziji fejn l-aġir korrott jiġi kkontrollat u attakkat bl-għeruq u x-xniexel. Fil-klima preżenti tagħna, il-ħeġġa li aħna wkoll insegwu dak li għaddej waqfet kważi kompletament. M'aħniex aktar tlett passi qabel l-oħrajn imma qed nippermettu li ninqabżu. B'dan għalhekk qegħdin nibgħatu l-messaġġ li jew tlifna l-interess, inkella ma jaqblilniex nikkontrollaw u neradikaw il-korruzzjoni. Ftit jistgħu jbassru Dan huwa diskors iktar rilevanti fil-mument meta r-Renju Unit qiegħed iqis u jikkalkula kif u meta sejjer joħroġ barra mill-Unjoni Ewropea. Id-dikjarazzjonijiet tal-Prim Ministru Theresa May fis-17 ta' Jannar li għadda jkun żball jekk jiġi njorat, minna partikolarment. Hemm, fost l-oħrajn, qalet espressament li ser tara li twettaq tibdil skont kif inhuwa l-iktar vantaġġjuż għalihom: "about the future and legal and regulatory framework for financial services". X'ser jiġri ftit jistgħu jbassru. Però jkolli ngħid dak li l-poplu jaf kemm huwa importanti għalih dan is-settur, speċjalment f'Londra, u huwa determinat li ma jitilfux u lanqas l-impjiegi li jġib miegħul. M'huwiex ser jitlaq xejn minn idu, anzi fil-mument dgħajjef tagħna jaf ikun hemm proċess kuntrarju għal dak li ħaddieħor basar. Jitolbu attenzjoni Pożizzjonijiet li jitolbu attenzjoni. Iktar u iktar meta ġewwa l-Unjoni Ewropea hemm forzi u proċessi oħra li m'humiex bażati fuq il-prinċipju li dak li għandna ma jintmessx. Ilna snin nikkumbattu, daqqa fuq front u daqqa fuq ieħor. Issa bil-ħruġ tar-Renju Unit u l-pożizzjoni iktar aggressiva tagħhom f'dan is-settur, il-linja Ewropea ser tinbidel hija wkoll. Jekk qabel stajna nsalvaw u nżommu l-affarijiet għaddejjin, hemm iktar sitwazzjoni fejn bieb miftuħ jingħalaq għalina. Jekk dan ma nifhmuhx u ma nibdewx inġibu l-ordni ma nkunux nistgħu nżommu u niddefendu dak li għandna. Dawn huma prijoritajiet nazzjonali li jekk ma nagħrfuhomx ser nitilfu iktar milli aħna. Prijoritajiet li dan il-poplu jixraqlu li jiġu affrontati, illum qabel għada.
Prijoritajiet Nazzjonali